བོད་རང་སྐྱོང་ལྗོངས་ཀྱི་སློབ་གསོ་ལས་ཁུངས་ཀྱི་ལམ་རིམ་དེ་མ་བརྒྱུད་པར་བྱུང་རྒྱལ་གྱིས་འཛིན་སྐྱོང་ཡིག་ཆ་སྤེལ་ནས་བོད་ལྗོངས་ཀྱི་སྐད་ཡིག་གི་ཡུལ་ཁྲིམས་བཤིག་པ་དེ་ནི་ཁྱི་བདག་པོས་འགོག་རྒྱུ་མགྲོན་པོས་བཀག་པ་དང་།གཏམ་ཨ་ཕས་བཤད་རྒྱུ་ཨ་མས་བཤད་ཅེས་བའི་ཚུལ་ལས་མ་འདས་ཤིང་།ཁྲིམས་འགལ་གྱི་བྱ་སྤྱོད་དེ་དག་གིས་བོད་མི་མང་དང་ཏང་དང་རྒྱལ་ཁབ་བར་ལ་དཀྲུགས་ཤིང་འཕངས་བའི་བྱ་སྤྱོད་ཡིན་པས་ཚང་མས་ཤེས་བར་འཚལ།ཞི་ཅིན་ཕེན་གྱིས་ཀྲུང་དབྱང་ཆབ་སྲིད་ཅུའུ་ཡི་མངག་བཅོལ་དང་དུ་བླངས་ནས།༼ཀྲུང་གུང་ཀྲུང་དབྱང་གི་ཁྲིམས་ལྟར་རྒྱལ་ཁབ་སྐྱོང་བར་ཕྱོགས་ཡོངས་ནས་སྐུལ་འདེད་བྱེད་པའི་གནད་དོན་གལ་ཆེན་རབ་དང་རིམ་པའི་སྐོར་གྱི་ཆོད་དོན༽གྱི་མ་ཡིག་བྲིས་པའི་གནས་ཚུལ་ཐད་ནས་ཏང་གི་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བཞི་བར་སྟེང་ཕུལ་བའི་གསལ་བཤད་ཀྱི་ནང་ནས་གནད་དོན་བཅུ་བཤད་ཡོད་པའི་དོན་ཚན་གསུམ་པ།༼རྩ་ཁྲིམས་ལག་བསྟར་དང་ལྟ་སྐུལ་ལམ་ལུགས་འཐུས་ཚང་དུ་གཏོང་བ།ཁྲིམས་སྐྱོང་གི་དབང་ཟིལ་མངོན་ཐུབ་མིན་དེ།ཐོག་མར་རྩ་ཁྲིམས་ལ་དབང་ཟིལ་ཡོད་མེད་ལ་རགས་ལས་པ་དང་།ངེས་པར་དུ་རྩ་ཁྲིམས་ཀྱི་དབང་ཟིལ་དྲིལ་སྒྲོག་དང་དབང་ཟིལ་མངོན་རྒྱུ་དེ་ཁྲིམས་ལྟར་རྒྱལ་ཁབ་སྐྱོང་བར་ཕྱོགས་ཡོངས་ནས་སྐུལ་འདེད་བྱེད་པའི་དོན་དག་ཆེན་པོ་ཞིག་ཏུ་བརྩིས་ནས་དམ་འཛིན་བྱས་ཏེ།རྩ་ཁྲིམས་ཀྱི་ལག་བསྟར་དང་ལྟ་སྐུལ་ཐད་ནུས་ཤུགས་འདོན་དགོས།༽ལྔ་བ།༼ཁྲིམས་སྐྱོང་སྲིད་གཞུང་མྱུར་དུ་འཛུགས་པ།ཁྲིམས་ལྟར་རྒྱལ་ཁབ་སྐྱོང་བར་ཕྱོགས་ཡོངས་ནས་སྐུལ་འདེད་བྱེད་པའི་གཙོ་གནད་ནི་བཅའ་ཁྲིམས་གཟབ་ནན་སྒོས་ལག་བསྟར་བྱེད་པར་འགན་སྲུང་བྱེད་རྒྱུ་དེ་ཡིན།སྲིད་གཞུང་ནི་ཁྲིམས་འཛིན་མཁན་གཙོ་བོ་ཡིན་པ་དང་།ཁྲིམས་འཛིན་ཁྱབ་ཁོངས་ན་གནས་པའི་ཁྲིམས་ལུགས་ལ་བརྩི་མཐོང་མི་བྱེད་པ་དང་ཁྲིམས་འཛིན་ནན་མོ་མི་བྱེད་པ།ཁྲིམས་དང་འགལ་ཚེ་འགན་འཁྲི་རྩད་གཅོད་མི་བྱེད་པ་ཐ་ན་དབང་ཆ་ལ་བརྟེན་ནས་ཁྲིམས་ལུགས་སྣང་མེད་དུ་འཇོག་པ།དབང་ཆ་ལ་བརྟེན་ནས་ལྐོག་རྔན་ལེན་པ་སོགས་ཀྱི་འབུར་ཐོན་གནད་དོན་སྟོབས་ཤུགས་ཡོད་རྒུས་ཐག་གཅོད་བྱེད་དགོས།༽ཞེས་བཤད་ཡོད་པ་དེས་བོད་རང་སྐྱོངས་ལྗོངས་སྲིད་གཞུང་གི་སློབ་གསོ་ལས་ཁུངས་ལ་སྤར་བའི་སྒྲོན་མེ་ཞིག་ཡིན་པ་མ་ཟད།ལམ་ལོག་ལ་སོང་ན་ཁྲིམས་འགལ་ཡིན་པའི་ཉེན་བརྡ་ཞིག་ཀྱང་བཏང་བ་ཡིན།